Kiečių ežeras
Kiečių ežeras – ežeras šiaurės rytų Lietuvoje, Zarasų rajono šiaurėje, apie 6,5 km į pietryčius nuo Suvieko, į šiaurę nuo kelio į Stelmužę ( 5304  Vosyliškis–Stelmužė–Raudaskola ). Ilgis šiaurės – pietų kryptimi 0,85 km, plotis iki 0,29 km. Altitudė 143,1 m. Gylis sieka 8,8 m. Ežeras telkšo rininės kilmės duburyje. Krantai aukšti, daug kur apaugę mišku (iš šiaurės ir pietų prieina Dubaukos miškas), pietvakarinis krantas žemas ir pelkėtas. Atabradas siauras, padengtas smėliu, o pietvakariuose – dumblu. Šiaurės rytuose išteka upelis į Kamuvos ežerą (Padegėlių upelio baseinas). Pietrytiniame Kiečių ežero krante įsikūręs Kiečių kaimelis. Nuo jo ir kilęs ežero vardas.